РЕГЛАМЕНТ (ЕО) № 868/2008 НА КОМИСИЯТА
от 3 септември 2008 година
относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. за създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по специално член 6, параграф 2, член 7, параграф 3 и член 12, параграф 2 от него,
като има предвид, че:
(1)
Посочената в член 7 от Регламент № 79/65/ЕИО счетоводна информация, събирана посредством установения статистически отчет с оглед надеждното определяне на доходите на земеделските стопанства, следва да бъде идентична по характер, определение и форма на представяне, независимо от характеристиките на изследваните стопанства. С оглед опростяване и по-лесно разчитане на данните следва също да се предвиди включването в този отделен отчет на допълнителни елементи и детайли, отговарящи на нуждите за извършване на анализ на икономическата дейност на подбраните земеделски стопанства в съответствие с член 11 от същия регламент. В този случай счетоводният отчет следва да се разглежда също като посочения в член 12, параграф 1 специален счетоводен отчет.
(2)
Регламент (ЕИО) № 2237/77 на Комисията от 23 септември 1977 г. относно формуляра на земеделски статистически отчет, използван за определяне на доходите на земеделските стопанства (2) установява правилата за събиране на счетоводната информация.
(3)
Счетоводната информация, събирана посредством счетоводния отчет, следва да отразява опита, натрупан от момента на създаване на системата, и развитието на Общата селскостопанска политика и следва да отговаря на определенията, съдържащи се в съответните регламенти, и по-специално в Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (3), Регламент (ЕО) № 1782/2003 на Съвета от 29 септември 2003 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (4), Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (5), Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999 (6) относно регионите, които могат да ползват помощ от структурните фондове, и Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (7).
(4)
В тази връзка следва Регламент (ЕИО) № 2237/77 да бъде адаптиран в съответствие с развитието на общата селскостопанска политика след приемането на регламента, с характера на информацията, необходима за анализиране на данните, и с техническото предаване на информацията. С оглед на постигане на яснота и рационалност е препоръчително посоченият регламент да бъде заменен.
(5)
Надлежно изготвените земеделски счетоводни отчети се предават на Комисията от определения от всяка държава-членка орган за връзка, съгласно член 6 от Регламент № 79/65/ЕИО. В тази връзка е целесъобразно да се предвиди органът за връзка да може да предава съответната информация директно на Комисията посредством изградена от Комисията информационна система, позволяваща електронния обмен на изискваната информация на базата на модели, предоставени на органа за връзка посредством тази система. Следва също да се предвиди Комисията, посредством Комитета на Общността за Системата за земеделска счетоводна информация, да уведомява държавите-членки относно общите условия за изграждане на информационната система.
(6)
Предвидените в настоящия регламент мерки са в съответствие със становището на Комитета на Общността за Системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Счетоводен отчет и счетоводна информация
1. Характерът и формата на представяне на счетоводната информация, необходима за годишното определяне на приходите на земеделските стопанства и за анализ на тяхната икономическа дейност съгласно глави II и III от Регламент № 79/65/ЕИО, са определени в приложение I към настоящия регламент.
2. Определенията и инструкциите, отнасящи се към посочената в параграф 1 информация, се съдържат в приложение II.
Член 2
Уведомяване на Комисията
1. Посочените в член 1 счетоводни отчети и информация се предават на Комисията от посочения в член 6 от Регламент № 79/65/ЕИО орган за връзка посредством информационна система, изградена от Комисията и предоставена на разположение на държавите-членки с цел електронен обмен на информация.
2. Комитетът на Общността за системата за земеделска счетоводна информация уведомява държавите-членки относно общите условия за изграждане на посочената в параграф 1 информационна система.
Формата и съдържанието на счетоводния отчет се определят на базата на модел и на инструкции за неговото изготвяне. Комисията адаптира и актуализира този модел посредством информационната система след получаване на информация от посочения в първа алинея комитет.
Член 3
Отмяна
Регламент (ЕИО) № 2237/77 се отменя.
Позоваванията на отменения регламент се смятат за позовавания на настоящия регламент и се четат съгласно таблицата на съответствието в приложение III.
Член 4
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от началото на 2009 счетоводна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 септември 2008 година.